Seleka

Seleka er et forbund av politiske partier og en opprørsbevegelse i Den sentralafrikanske republikk. Seleka betyr «allianse» på kreolspråket sango.  Koalisjonen ble dannet i august 2012 som opposisjon til president François Bozizé. Den ledes av Michel Djotodia. Koalisjonen anklaget president Bozizé for ikke å stå ved fredsavtalen inngått i 2007 og gikk til væpnet opprør. 

 Volds- og krigshandlinger 
Seleka ble opprinnelig dannet av Union des forces démocratiques pour le rassemblement (UFDR), Convention des patriotes pour la justice et la paix (CPJP) og Convention patriotique du salut du kodro (CPSK),«Three rebel groups threaten to topple C.African regime» , Agence France-Presse via Relief Web, 17. desember 2012. og fikk tilslutning fra gruppene Front démocratique du peuple centrafricain (FDPC) og Alliance pour la renaissance et la refondation (A2R).«Avoiding Another Battle of Bangui», International Crisis Group via Relief Web, 2. januar 2013. 

Seleka hadde ingen problemer med å ta kontrollen over mesteparten av landet, og sto i desember 2012 bare få kilometer fra hovedstaden Bangui. I desember 2012 hadde opprørerne kontroll over byene Bria, Ouadda, Sam Ouandja, Ndele, Bambari og Sibut.«Central African Republic rebels take diamond-mine town», BBC News, 18. desember 2012.«Central African Republic rebels advance on Bangui», BBC News, 18. desember 2012. 

Den 24. mars 2013 erobret Seleka-styrker hovedstaden Bangui og sendte president Bozizé på flukt.«Opprørere tar makten i Den sentralafrikanske republikk», NRK, 24. mars 2013. Etter å ha overtatt makten, erklærte Djotodia seg som landets nye president.«Centrafrique : Michel Djotodia déclare être le nouveau président de la république», Radio France International, 24. mars 2013. Grunnloven ble suspendert og Djotodia kunngjorde at han ville styre landet ved dekret i en periode fram til det kan avholdes valg.«Kuppleder befester makten», Bergens Tidende, 26. mars 2013. Han ble da landets første muslimske president.«Centrafrique : le président Djotodia annonce la dissolution de la Séléka», France 24, 14. september 2013. 

Etter maktovertakelsen ble Seleka oppløst, men krigerne fra de ulike fraksjonene i alliansen, fortsatte å terrorisere sivilbefolkningen gjennom vold og drap.«Musulmans et chrétiens en Centrafrique: plongée au coeur du chaos», BFMTV, 22. oktober 2013.  Lokale kristne forsvarsgrupper, «anti-balaka» har oppstått som et resultat av overgrep fra Seleka-krigere og det er rapportert omfattende hevnaksjoner mot landets muslimer. I desember 2013 ble det uttrykt frykt for at staten står på terskelen til folkemord.«Frykter afrikansk folkemord», VG Nett, 18. desember 2013. FNs høykommissær for flykninger (UNHCR) kunngjorde i januar 2014 at siden august 2012 hadde nærmere 1 million mennesker blitt drevet på flukt fra sine landsbyer som resultat av Selekas herjinger i landet.«Scènes d’apocalypse" dans un village centrafricain», France 24, 9. september 2013. Djotodia ble i januar 2014 tvunget til å gå av som president. I juli 2014 var han imidlertid tilbake som leder for Seleka.

Voldshandlingene i landet fortsatte utover i 2014 og i 2015. FN utstasjonerte internasjonale fredsbevarende styrker i landet for å få kontroll over situasjonen og skape tryggere forhold for landets innbyggere. FN-kontingenten fikk betegnelsen MINUSCA, som står for «Mission intégrée multidimensionnelle de stabilisation des Nations Unies en République centrafricaine». I november 2016 ble antallet FN-soldater i Den sentralafrikanske republikk betydelig økt.

Volden fortsatte, og befolkningen fortsatte å lide under herjingene til de rivaliserende militsgruppene. I mai 2018 angrep geriljasoldater en kirke i Bangui; 15 kirkegjengere og en av kirkens prester ble drept. Som hevn for dette angrepet angrep andre grupperinger flere moskeer. Deretter møttes flere tidligere Seleka-ledere nord i landet, og erklærte at de ville ta makten i hovedstaden. Dette førte til at FN-styrkene slo ring om byen. 

 Internasjonal rettergang i 2021 
Den 7. januar 2019 ble Selekas leder Mahamat Said Abdel Kani etterlyst internasjonalt. Han ble utlevert til Den internasjonale straffedomstolen (ICC) den 24. januar 2021. Det første forberedende rettsmøtet fant sted i januar 2021.

I oktober 2021 startet selve rettssaken mot Mahamat Saïd for Den internasjonale straffedomstolen. Tiltalen mot ham lød på at han er skyldig i blant annet forbrytelser mot menneskeheten og krigsforbrytelser begått i 2013 og 2014. Dette er første gang et tidligere medlem av Seleka stilles for retten.

 Referanser 

Kategori:Sentralafrikansk politikk